VSC Sklep II Ip 136/2023
Datum: 2023-06-27T02:00:00.000+02:00
ecli: ECLI:SI:VSCE:2023:II.IP.136.2023
sodisce: Višje sodišče v Celju
oddelek: Gospodarski oddelek
institut: društvo - oprostitev plačila sodnih taks - pravne osebe
jedro: Društvo ne more biti oproščeno plačila sodne takse do vključno 44,00 EUR.
zveza: ZST-1 člen 11, 11/3, 11/4. ZDru-1 člen 5, 5/1

## Jedro

Društvo ne more biti oproščeno plačila sodne takse do vključno 44,00 EUR.

## Izrek

Pritožba se zavrne in se potrdi izpodbijani sklep sodišča prve stopnje.

## Obrazložitev

1. Sodišče prve stopnje je z v uvodu navedenim sklepom izreklo, da je dolžnik oproščen plačila sodnih taks v višini nad 44,00 EUR od dne 5. 5. 2023 dalje za vloge, pri katerih je plačilo sodne takse procesna predpostavka (1. točka izreka). Razveljavilo je plačilni nalog z dne 24. 1. 2023 (2. točka izreka). Glede na podatke iz predloga za oprostitev ter po vpogledu v spletne strani AJPES je ugotovilo, da dolžnik izkazuje za leto 2022 čisti presežek odhodkov obračunskega obdobja v višini 256.029,70 EUR in da ima blokirane tri transakcijske račune.

2. Zoper ta sklep sodišča prve stopnje vlaga pritožbo dolžnik po pooblaščenki iz razlogov bistvene kršitve določb pravdnega postopka in zmotne uporabe materialnega prava po 1. ter 3. točki prvega odstavka 338. člena Zakona o pravdnem postopku (v nadaljevanju: ZPP) v zvezi s 366. členom ZPP v zvezi s 15. členom Zakona o izvršbi in zavarovanju (v nadaljevanju: ZIZ). V pritožbi navaja, da dolžnik ni oseba iz tretjega odstavka 11. člena Zakona o sodnih taksah (v nadaljevanju: ZST-1) in bi moral biti oproščen plačila sodne takse v celoti in ne zgolj nad zneskom 44,00 EUR. Iz priloženega izpiska iz sodnega registra izhaja, da je dolžnik društvo, ki opravlja nepridobitno dejavnost. 3. Pritožba ni utemeljena.

4. Dolžnik ne obrazloži očitka bistvene kršitve določb pravdnega postopka po 14. točki drugega odstavka 339. člena ZPP v zvezi s 15. členom ZIZ.

5. Dolžnik je društvo, ki v skladu z Zakonom o društvih (v nadaljevanju: ZDru-1) opravlja nepridobitno dejavnost, vendar to ne pomeni, da bi moral biti (ex lege) oproščen plačila sodne takse v celoti. V skladu s prvim odstavkom 5. člena ZDru-1 je društvo pravna oseba zasebnega prava.

6. Tretji in četrti odstavek 11. člena ZST-1 določata, da se določbe prejšnjih odstavkov (glede oprostitve, odloga in obročnega plačila sodne takse) smiselno uporabljajo tudi za samostojnega podjetnika posameznika in fizično osebo, ki ni samostojni podjetnik posameznik in kot poklic opravlja določeno dejavnost, v postopkih v zvezi z njuno dejavnostjo ter za pravne osebe glede plačila takse za vloge, pri katerih je plačilo takse procesna predpostavka, če nimajo sredstev za plačilo takse in jih tudi ne morejo zagotoviti oziroma jih ne morejo zagotoviti takoj v celotnem znesku brez ogrožanja svoje dejavnosti. Ne glede na določbo prejšnjega odstavka oseba iz prejšnjega odstavka ne more biti oproščena plačila takse, ki znaša do vključno 44 eurov, če pa je taksa višja od 44 eurov, mora plačati najmanj 44 eurov takse, plačila preostalega dela takse pa je lahko oproščena. Določbi se nanašata na vse pravne osebe brez izjem, se pravi ne glede na dejavnost. Zato društvo ne more biti oproščeno plačila sodne takse do vključno 44,00 EUR.1 Sodišče prve stopnje je pravilno oprostilo dolžnika plačila sodnih taks v višjem znesku, kar je pomenilo 11,00 EUR.

7. Ker tudi sodišče druge stopnje ni ugodilo predlogu za oprostitev plačila taks, začneta teči rok za plačilo takse in rok za ugovor zoper že izdani plačilni nalog naslednji dan po vročitvi sklepa sodišča druge stopnje (tretji odstavek 14.a člena ZST-1).

8. V postopku na prvi stopnji ni bila storjena nobena od tistih bistvenih kršitev določb pravdnega postopka, na obstoj katerih pazi sodišče druge stopnje po uradni dolžnosti (drugi odstavek 350. člena ZPP v zvezi s 366. členom ZPP in 15. členom ZIZ). Zato je na podlagi 353. člena ZPP v zvezi z drugo točko 365. člena ZPP in 15. členom ZIZ zavrnilo pritožbo kot neutemeljeno in potrdilo izpodbijani sklep sodišča prve stopnje.

1 Sklepi VSL II Cp 60/2023, I Cp 529/2016, I Cp 3051/2014.